| **Benjaminas Gorbulskis** |
| --- |
| Gimė | 1925 m. rugsėjo 14 d.Kaunas |
| Mirė | 1986 m. liepos 14 d. (60 metų)Vilnius |
| Tautybė | žydas |
| Sutuoktinis (-ė) | Marina |
| Vaikai | Karina |
|  |
| Veikla | kompozitorius |
|  |
| Alma mater | 1958 m. LSSR konservatorija |

**Benjaminas Gorbulskis** (1925 m. rugsėjo 14 d. Kaune – 1986 m. liepos 14 d. Vilniuje) – Lietuvos kompozitorius, populiarių dainų autorius.

Biografija
----------

1941 m. baigė Kauno XII vidurinę mokyklą. 1941–1947 m. gyveno Rusijoje; nuo 1942 m. karinės ir lengvosios muzikos orkestrų, ansamblių muzikantas, kapelmeisteris. 1947 m. atvyko į Vilnių. 1949–1953 m. mokėsi Vilniaus J. Tallat Kelpšos muzikos mokykloje, mokytojas Jurgis Gaižauskas. 1953–1958 m. studijavo LSSR konservatorijos Eduardo Balsio kompozicijos klasėje. Nuo 1959 m. Lietuvos kompozitorių sąjungos narys, apie 20 metų vadovavo Estradinės muzikos sekcijai. Nuo 1965 m. Lietuvos teatro draugijos ir Kinematografininkų sąjungos narys. Palaidotas Antakalnio kapinėse.

Kūryba
------

Sukūrė operą, operečių, baletą, kūrinių simfoniniam orkestrui, tarp jų – dvi simfonijas (1950 m. 1953 m.), 3 siuitas (1954 m. 1955 m. 1956 m.), simfoninę poemą „Partizanai" (1954 m.), Festivalinę uvertiūrą (1956 m.), pasakaliją ir fugą (1956 m.), 17 koncertų įvairiems instrumentams (1952–1978 m.), styginių kvartetą (1982 m.) ir siuitą styginių kvartetui „Trys autoportretai" (1983 m.), poemą fleitai ir kameriniam orkestrui (1984 m.), kūrinių pučiamųjų ir lengvosios muzikos orkestrams, apie 600 dainų ir romansų, dramos teatro, cirko spektaklių, kino filmų muzikos.

Jo dainas atliko Nijolė Tallat-Kelpšaitė, Aleksas Lemanas, Virgilijus Noreika, Nelly Paltinienė, Violeta Rakauskaitė, Ona Valiukevičiūtė ir kiti estrados dainininkai.

### Kūriniai

* Frank Kruk, satyrinė opera, pastatyta 1959 m.
* Meilė ir skarda, operetė, past. 1960 m.
* Laikas pamilti, operetė, past. 1965 m.
* Naujametinis karnavalas, operetė, past. 1965 m.
* Trys vakarai, operetė, past. 1967 m.
* Don Žuanas, arba Meilė geometrijai, operetė, past. 1969 m.
* Adomas nenori būti Adomu, operetė, past. 1982 m.
* Mikės nuotykiai, baletas, past. 1983 m.

### Populiariausios dainos

* Mėlynos gatvelės
* Meilė pražydo sekmadienį
* Ar ne tu?
* Saulėlydis tėviškėje
* Auksiniai metai
* Žvangutis
* Nenusimink
* Tu ateik į pasimatymą
* Klausyk širdies
* Oi, motinėle
* Jūreiviška sakmė
* Jurga, Jurgita

### Filmografija

* 1964 m. Marš, marš, tra-ta-ta!

Įvertinimas
-----------

* 1975 m. LTSR nusipelnęs meno veikėjas
* 1985 m. LSSR liaudies artistas

Šaltiniai
---------

1. ↑   Archyvuota kopija 2016-03-05 iš Wayback Machine projekto.
2. ↑  Arvydas Karaška. *Benjaminas Gorbulskis*. Tarybų Lietuvos enciklopedija, T. 1 (A-Grūdas). – Vilnius: Vyriausioji enciklopedijų redakcija, 1985. // psl. 643
3. ↑  Arvydas Karaška. *Benjaminas Gorbulskis*. Visuotinė lietuvių enciklopedija, T. VI (Fau-Goris). – Vilnius: Mokslo ir enciklopedijų leidybos institutas, 2004. 811 psl.

Literatūra
----------

* Čia priėjo Gorbulskis…: prisiminimai apie kompozitorių / Audra Baranauskaitė. – Vilnius: Versus aureus, 2010. – 133 p.: iliustr. – ISBN 978-9955-34-279-3

Nuorodos
--------

* Benjaminas Gorbulskis. Mėlynos gatvelės (video)